Hvis du ringer til politiet om de tunede knallerter, der ræser ned ad villavejen, men politiet ikke har tid til at sende en patrulje, så kan det være, du får et opkald eller et besøg af politiet dagen efter til en snak om situationen.

Siden årskiftet og frem til den 30. juni i år har politiet foretaget 5036 såkaldte tryghedsopfølgninger, skriver de i en pressemeddelelse.

Det kan både være en telefonisk henvendelse eller et besøg af politiet.

- En tryghedsopfølgning er et forsøg på at række ud til de borgere, som vi har en fornemmelse af kan sidde tilbage med noget utryghed oven på en hændelse, siger Tenna Wilbert, der er forebyggelseschef hos Rigspolitiet.

Tryghedsskabende arbejde med få omkostninger

Forebyggelseschefen understreger, at de stadig kører ud til alt alvorligt og akut. Trods manglende ressourcer til at sende patruljer til alt, vil politiet dog gerne vise borgerne, at de altså har taget henvendelsen seriøst.

- Når vi ikke sender en patrulje, er det ikke det samme som, at vi ikke gør noget. Og vi vil gerne fortælle borgerne om, hvilken indsats politiet gør og adressere den utryghed, hændelsen har medført, siger Tenne Wilbert.